En el marc del programa LIFE MigratoEbre s'ha construït la rampa per a peixos més gran de Catalunya, situada a Ascó.
Aquesta infraestructura servirà perquè els peixos puguin salvar la barrera que representa l'assut, de 170 metres i uns dos metres d'altura, i que capta aigua per a la refrigeració de les centrals nuclears Ascó 1 i Ascó 2.
Amb cabals baixos i mitjans, la resclosa els representava un obstacle, així que, des del LIFE MigratoEbre, s'ha impulsat la construcció d'una rampa perquè es puguin desplaçar riu amunt i riu avall, millorant la connectivitat ecològica del tram final de l'Ebre.
La rampa per a peixos d'Ascó, que també garantirà el pas de piragües i caiacs, és la més gran de Catalunya i una de les de majors dimensions de tota la península Ibèrica.
Té una longitud total de 50 metres, amb una amplada de 10, una profunditat mínima de 50 centímetres, i un pendent del 3,5 per cent.
El cabal circulant és d'entre 4.000 i 8.000 litres d'aigua per segon i ha costat 93.000 euros, que han aportat els socis del projecte amb cofinançament de la Unió Europea.
Les preses i els assuts afecten negativament els moviments dels peixos, imprescindibles per al seu cicle vital, ja que s'han de desplaçar estacionalment pel riu.
Alguns fins i tot s'han de moure entre el mar i els rius i aiguamolls.
Per això, és important establir algun dispositiu que els faciliti el pas quan troben grans obstacles.
El projecte LIFE MigratoEbre duu a terme accions beneficioses per a les espècies autòctones, però se centra principalment en la recuperació de l'esturió europeu ( Acipenser sturio ), la saboga ( Alosa fallax ), la llamprea ( Petromizon marinus ) i l'anguila europea ( Anguilla anguilla ).
En el cas de l'esturió, que va desaparèixer de l'Ebre fa una quarantena d'anys, es preveu que l'any vinent comenci un projecte pilot per a la repoblació amb exemplars provinents de l'estuari de la Gironda, a la confluència entre els rius Garona i Dordonya, prop de Bordeus (França), l'únic lloc d'Europa on la població ha sobreviscut a la construcció de preses, la contaminació i la sobrepesca.
Enguany està previst traslladar cinc esturions mascles des de l'estació d'experimentació de l'IRSTEA a Saint Seurin-sur-l'Isle (la Gironda, Nova Aquitània, França) fins a al centre d'aqüicultura de l'IRTA a Sant Carles de la Ràpita (Montsià) per a projectes d'educació i sensibilització ambiental.
Aquests exemplars es podran observar en continu a través de càmeres subaquàtiques i fins i tot visitar en dates assenyalades.
El projecte LIFE Migratoebre el coordina i lidera l'Institut per al Desenvolupament de les Comarques de l'Ebre (IDECE) i té com a socis beneficiaris la Direcció General de Pesca i Afers Marítims del Departament d'Agricultura, Ramaderia, Pesca i Alimentació; la Fundació Catalunya-La Pedrera; el Centre d'Estudis dels Rius Mediterranis - Universitat de Vic - Universitat Central de Catalunya (CERM); i l'Institut de Recerca i Tecnologies Agroalimentàries (IRTA).
A més, compta amb la col·laboració del Parc Natural Delta de l'Ebre, de la Reserva Natural de Sebes i del Museu de les Terres de l'Ebre i amb el suport dels ajuntaments de Xerta, Ascó i Flix, del Ministeri d'Agricultura, Alimentació i Medi Ambient, de la Confederació Hidrogràfica de l'Ebre (CHE), de l'Agència Catalana de l'Aigua (ACA), de l'Associació Nuclear Ascó-Vandellòs, de la Hidroelèctrica de Xerta SL, i de l'Institut Nacional de Recerca de Ciència i Tecnologia per al Medi Ambient i l'Agricultura (IRSTEA) de Bordeus.